DA takel ANC-hoofsweep in NW oor plaasaanvalleArgieffoto Die DA in Noordwes het Dinsdag sterk teen die ANC uitgevaar oor die regerende party “se poging om die voorkoms van plaasaanvalle en -moorde te regverdig”. Jacqueline Theologo, DA-sweep in die provinsiale wetgewer, het in ŉ verklaring gesê die party is geskok deur die “roekelose kommentaar” deur Hofmann Galeng, die ANC se hoofsweep, Dinsdag in die wetgewer dat plaasaanvalle en -moorde regverdig kan word deur die swak behandeling wat sommige mense op plase moet verduur. “Die DA veroordeel alle geweld op plase, dit maak nie saak wie dit pleeg nie,” het Theologo gesê. “Die belaglike regverdiging is ŉ bloot ŉ rookskerm om die ANC se mislukking om alle mense in landelike gemeenskappe veilig te hou, te verdoesel. Dit sluit in die veiligheid van boere en plaaswerkers.” Sy het gesê altesaam 17 mense is in Februarie vanjaar op plase regoor die land vermoor en daar is 44 aanvalle aangemeld. Sy het gesê in die jongste aanval in Noordwes was op die Hugh-gesin oor die naweek op hul plaas naby Zeerust. “Hierdie groeiende neiging van landelike geweld verdien veroordeling van die ANC en nie aanmoediging en motivering nie.” Volgens Theologo pleit die DA deurgaans by die regering om spesiale landelike veiligheidseenhede op die been te bring om landelike veiligheid te verseker. “Jare se verbreekte beloftes in dié verband laat bloed op die ANC se hande.” Theologo het gesê die DA wil die ANC daaraan herinner dat landelike veiligheid plaaswerkers sowel as boere insluit, en dat dié party se verdedigende taktiek oor die kwessie ŉ skande is.